Kaupunginhallitus päätti: Raitiotien toisen vaiheen suunnittelu alkaa – Lielahden pistoraide mukana

Tampereen kaupunginhallitus päätti kokouksessaan maanantaina, että raitiotien kakkososan kehitys- eli suunnitteluvaihe aloitetaan. Siinä suunnitellaan raitiotie Pyynikintorin ja Lentävänniemen välille. Osana tätä vaihetta suunnitellaan Lielahden pistoraide, joka kulkisi Hiedanrannasta Lielahdenkadun ja Enqvistinkadun liittymän läheisyyteen. Kaupunginhallitus hyväksyi esityksen mukaisena sekä raitiotien kehitysvaiheen aloittamisen että Hiedanrannan rakennesuunnitelman jatkosuunnittelun pohjaksi. Kaupunginhallitus lisäsi päätökseen ponnen, jonka mukaan se edellyttää, että raitiotien syöttöliikenteen suunnittelussa otetaan huomioon Niemenrannan ja Lentävänniemen asukkaiden yhteystarpeet Lielahden palveluihin. Perussuomalaisten Lassi Kaleva teki ratikkalinjauksesta muutosesityksen, jonka mukaan kehitysvaiheessa olisi suunniteltu linjaus niin, että reitti olisi jatkanut Lielahdesta Lentävänniemeen. Hiedanrannasta olisi muutosesityksen mukaan jatkettu niin ikään Lentävänniemeen, tai sitten Hiedanrantaan olisi tullut pistoraide. Kalevan esitys kaatui äänin 9–2. Kaleva jätti päätökseen eriävän mielipiteen. Valtuusto päättää rakentamisesta Raitiotien kehitysvaiheessa laaditaan toteutussuunnitelma ja sitova tavoitekustannus. Niiden pohjalta kaupunginvaltuusto aikanaan päättää, aloitetaanko ratikan toisen vaiheen rakentaminen joko osissa tai kokonaisuutena. Ajatuksena on, että toinen vaihe jakautuu kahteen osaan. Ensin rakennetaan raitiotie Hiedanrannan keskustan ja Lielahden vanhan tehdasalueen kautta Niemenrantaan ja Lentävänniemeen. Sen jälkeen rakennetaan pistoraide Lielahden kauppojen tuntumaan. Pistoraiteelle arvioidaan tavoitekustannus erikseen. Kehitysvaiheen kustannuksiin lisätään 0,2 miljoonaa euroa sen suunnitteluun. Toisen osan kehitysvaihe tilataan raitiotieallianssilta kokonaishintaan 2,9 miljoonaa euroa. Valtionapua on tarkoitus hakea myös raitiotien toisen osan kehitysvaiheen suunnittelutyöhön. Tavoitteena on, että tuen määrä on 30 prosenttia kehitysvaiheen kokonaiskustannuksista. Suunnittelu alkaa etuajassa Kakkososan kehitysvaihe alkaa pari vuotta ennakoitua aiemmin, sillä ykkösosan toteutussuunnitelmassa sen arvioitiin ajoittuvan vuosille 2020–2021. Reitin tarkempaa suunnittelua on haluttu kiirehtiä muun muassa Santalahden uuden alueen rakennustöiden etenemisen takia. Kakkososan rakentamisvaiheen on arvioitu ajoittuvan vuosille 2021–2024. Kakkososan alustava kokonaiskustannusarvio toteutussuunnitelmassa vaihteli reittivaihtoehtojen perusteella 44,1 - 59,4 miljoonan euron välillä. Pistoraiteen osalta alustava arvio on, että sen rakentaminen lisää raitiotien kakkosvaiheen kustannuksia noin kahdeksan miljoonaa euroa. Raitiotien ensimmäistä osaa Pyynikintorilta Hervantaan ja yliopistosairaalalle rakennetaan jo täyttä vauhtia. Hiedanranta etenee Kaupunginhallitus hyväksyi Hiedanrannan rakennesuunnitelman alueen jatkosuunnittelun lähtökohdaksi. Hiedanrannasta suunnitellaan uutta kaupunginosaa, johon tulisi 20 000–25 000 asukasta ja 10 000 työpaikkaa. Alueen yleissuunnitelman on tarkoitus valmistua kesällä 2018. Samaan aikaan käynnistetään ensimmäisten asemakaavojen laadinta siten, että alueen ensimmäinen asemakaava valmistuu vuonna 2019. Tavoitteena on, että alueen infran rakentaminen alkaisi vuosina 2020–2021. Koko alueen rakentuminen kestää vuosikymmeniä. Muokkaus 18.12.2017 kello 17.01: Lisätty tiedot Lassi Kalevan (ps.) muutosesityksestä ja eriävästä mielipiteestä.